section_heading: Povijest
paragraph_text: Paralelno s njihovim uspjesima u dizajnu pokućstva na području Italije, 1999.godine kolektiv se angažira kroz svoje mnogobrojne „ulične veze“ sa zagrebačkim „underground“ klubovima i općenito umjetničkom scenom te počinje postavljati i izvoditi različite javne projekte od izložbi i buvljaka do partyija u zagrebačkim klubovima. Te godine u grupu su integrirana i dodatna dva člana, grafički dizajneri – Jelenko Hercog i Toni Uroda. 1999.godine etabliraju se i pod nazivom Numen koji se nameće kao krovni identitet svih projekata grupe koji nisu realizirani u sklopu sfere industrijskog dizajna. Ime je kreirano neposredno prije 34.og zagrebačkog Salona gdje je grupa ostvarila svoj prvi totalni dizajnerski projekt. Riječ Numen (noumenon) derivirana je iz Kantove teorije o znanju i označava stvar koja se promatra kao čisti transcedentalni objekt, kao „stvar sama u sebi“ odnosno idealna forma. Ideja iza Numena bila je tako otkrivanje prapočetnih kvaliteta materije prije nego što se ona manifestira kao određena pojava.